танилан, яги нахъе айилан МахIмудица дида цо рагIиги абичIо, амма живго, цебе гIадин, рокъов чIолев вукIинчIо: мадугьалихъ росабалъгицин сардал ралеб гIамал бакана гьесул – дида ракIалде ккола рокъоб эбелалъул гизма чIалгIун гьабизе сабаб тIагIун вукIанин гьевилан. Росдал гIадамазулги цIикIкIана гIарзал: хIажатаб мехалъ дибир росулъ ватулев чи гурилан. Бищунго гIемер гьев унеб, щолеб бакI букIана аскIобго бугеб Бекь росу. Эбелги гьениса йикIун, кIудияб гIагарлъиги гьесул гьениса букIана. ГIадамазул хабар букIана ГIашурае жиндирго гIагарай гIадан васасе ячине бокьун рагIулилан, амма ясалда цIар чIвараб жо букIинчIо. Ихдаде къараб мехалъ МахIмудица жамагIаталда лъазабун бугоан жиндир бакIалда нужеего дибир теян. МахIмуд росулъа тIагIун анцIго-анцIила щуго къо ун батила, дида дирго эбелалъ лъазабуна гьаб къавулъ мун тIуяларин, къайи-цIа хIадур гьабейин къаси рокъобе босизе, гьаз тункулаго ячахъизегIан мунго нахъе араб рекъон букIинилан. Дун нахъе ун ятараб мехалъги ГIашураца цо калам гьабичIо, щай-кинилан абураб рагIи гьелъул кIалдисан бачIинчIо. Анасил МухIамадин абуни, гIоданилан бицунаан эбелалъулги васасулги тIубанго бутIрул сверун ругилан…